\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Všetkým známym záujemcom

Elektronicky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Váš list číslo/zo dňa Naše číslo Vybavuje/linka Banská Bystrica

09820/2021/ODDVOI Kapustová/0949 014 597 08.11.2021

Vec

**Žiadosť o vysvetlenie/doplnenie súťažných podkladov**

Verejný obstarávateľ:Banskobystrický samosprávny kraj, Námestie SNP 23, 974 01 Banská Bystrica

**Názov predmetu „Zameranie lesnej cesty Šumiac - Predné sedlo – Vysielač Kráľova hoľa“**

Vyhlásené: vo Vestníku verejného obstarávania č. 248/2021, dňa 29.10.2021, 51398 – WNS,

v systéme Josephine dňa 28.10.2021, 13:45:00 hod.

Postup: zákazka s nízkou hodnotou podľa § 117 zákona č. 343/2015 ZVO

Typ zákazky: zákazka na poskytnutie služieb

Dňa 03.11.2021 o 19:48:15 hod., 04.11.2021 o 13:09:55 hod., 04.11.2021 o 14:05:35 hod., 04.11.2021 o 14:22:42 hod. a 04.11.2021 o 14:58:12 hod., boli verejnému obstarávateľovi doručené prostredníctvom komunikačného rozhrania systému JOSEPHINE žiadosti o vysvetlenie /doplnenie informácií uvedených v súťažných podkladoch. Verejný obstarávateľ poskytuje všetkým známym záujemcom nasledovné vysvetlenie v zmysle ZVO.

**Otázka č.1**Žiadame o vysvetlenie súťažných podkladov:  
**a)** výzvy na predkladanie ponúk, konktrétne bod č.3 - Inžinierska činnosť – zápis geometrických plánov do katastra nehnuteľností vrátane vyňatia z LP a súhlasov vlastníkov s vyňatím a zápisom geometrických plánov. Po zhliadnutí dostupných podkladov týkajúcich sa tejto konkrétnej časti predmetu zákazky, je zrejmé, že jedným z účastníkov konaní pri realizácii inžinierskej činnosti bude Slovenský pozemkový fond - SFP. Z vlastných skúseností vieme, že komunikácia z danou inštitúciou je častokrát časovo veľmi náročná, je to otázka mesiacov, ba niekedy aj roka. Je podľa obstarávateľa termín ukončenia časti 3 - Inžinierska činnosť do 31.12.2021 reálny?

**b)** výzvy na predkladanie ponúk, konktrétne bod č.3 - Inžinierska činnosť – zápis geometrických plánov do katastra nehnuteľností vrátane vyňatia z LP a súhlasov vlastníkov s vyňatím a zápisom geometrických plánov. Máme to chápať tak, že v súťažnej cene na predmet zákazky sú zahrnuté aj poplatky spojené s odňatím novozniknutých parciel z LP na pozemkovom úrade, ktoré znáša úspešný uchádzač?

**Odpoveď k otázke č.1**

**a) Problematika lehôt dodania časti diela je na základe predchádzajúcich pripomienok ošetrená vložením odstavca 2, v článku III. ZoD v znení: „V prípade, že legislatívne úkony definované v bode 3 prílohy č. 2 tejto Zmluvy, t.j. „Inžinierska činnosť – zápis geometrických plánov do katastra nehnuteľností vrátane vyňatia z LP a súhlasov vlastníkov s vyňatím a zápisom geometrických plánov“, a to najmä s poukazom, nie však výučne, na objektívne plynutie zákonných lehôt nebude možné zrealizovať v termíne do 31.12.2021, je Zhotoviteľ povinný o tejto skutočnosti bezodkladne (najneskôr 7 dní pred uplynutím tejto lehoty) písomne informovať Objednávateľa vrátane predloženia dôkazov a požiadať Objednávateľa o poskytnutie primeranej lehoty na splnenie tejto zmluvnej povinnosti. Objednávateľ je na základe takejto písomnej informácie zo strany Zhotoviteľa a predloženého zdôvodnenia a dôkazov povinný primerane predĺžiť termín na splnenie tejto zmluvnej povinnosti, ktorý nemôže byť dlhší ako do 30.06.2022. Zmena zmluvy podľa tohto odseku je vyhradenou zmenou záväzku v zmysle § 18 ods. 1 písm. a) ZVO.“**

**b) Všetky poplatky súvisiace s uvedenými právnymi úkonmi, bude znášať verejný obstarávateľ/objednávateľ.**

**Otázka č.2**

Pripomienky k zmluve:  
Článok V., odsek 7 navrhujem úplne vypustiť - zodpovednosť za dielo je krytá v odseku 6 daného článku, ako aj vo viacerých odsekoch článku VII. Výška zábezpeky je vzhľadom na povahu Diela a predpokladanú cenu neprimeraná.  
Článok VII., odsek 3, navrhujem vypustiť časť " Zhotoviteľ sa zaväzuje, že Dokumentácia bude vypracovaná a potvrdená autorizovaným stavebným inžinierom pre kategóriu I 2 Inžinier pre konštrukcie inžinierskych stavieb - cesty" - uvedená požiadavka nesúvisí priamo s predmetom Diela  
Uvedené odseky a ich časti sa pravdepodobne dostali do Zmluvy zo zadania inej zákazky, ktorej predmetom bolo dodanie (aj) iných služieb/prác ako sú v predmete tejto Zmluvy.  
  
Tiež mám pripomienky k lehotám dodania častí diela (hlavne zápis GP), ale toto je podľa mojich informácií už riešené. Pôvodne požadované lehoty by pravdepodobne viedli k umelému navýšeniu ceny za Dielo, nakoľko by dodávatelia premietli do výsledných cien nesplniteľnosť dodacích lehôt a s tým súvisiace penále z omeškania.

**Odpoveď k otázke č.2**

**Výška zábezpeky je, vzhľadom na povahu diela, neprimeraná. Odsek 7, článku V. sa vypúšťa.**

**Článok VII., odsek 3, je v ZoD v novom znení: „****Zhotoviteľ sa zaväzuje, že Dokumentácia bude vypracovaná a potvrdená autorizovaným geodetom a kartografom podľa § 7 a 8 zákona 215/1995 Z.z. o geodézii a kartografii v znení neskorších predpisov. Zhotovitel’ zodpovedá Objednávateľovi za všetky nepresnosti, rozdiely a odchýlky iné nezrovnalosti zistené na Diele oproti skutočne nameraným hodnotám.**

**Lehoty - pozri odpoveď k otázke č.1 a)**

**Otázka č.3**Chcel by som si upresniť rozsah objednávky pre prípad cesty. V prílohe zasielam mapové zobrazenie rozsahu. Poprosím o potvrdenie správnosti rozsahu.

**Odpoveď k otázke č.3**

**Rozsah merania je zrejmý z adresy:** [**https://zbgis.skgeodesy.sk/mkzbgis/c/e4eN5**](https://zbgis.skgeodesy.sk/mkzbgis/c/e4eN5)

**Otázka č.4**

Čo sa týka "výhybní" tak do akej vzdialenosti od cesty je potrebné zameranie. Postačí 100 m ?

**Odpoveď k otázke č.4**

**Meranie výhybne musí obsiahnuť plochu v dĺžke samotnej výhybne t.j. 20 m, šírka výhybne 4 m, nájazd na výhybňu dĺžky 10 m, výjazd z výhybne dĺžky 10 m. Výhybňa bude vždy umiestnená na tej strane cesty kde nie je vedený odvodňovací rigol. Pri upresnení rozsahu zamerania v teréne bude na požiadanie zhotoviteľa prítomný zodpovedný zástupca objednávateľa.**

**Otázka č.5**

Čo sa týka zamerania pre polohopis výškopis cesty. V zmluve o dielo spomínate predpis "Technických podmienok MDPaT SR 019 (03/2006)".  
Chceme si tak potvrdiť rozsah služieb, ktoré vyberám z tohto predpisu :  
- polohopisné a výškopisné zameranie územia vrátane podzemných inžinierskych sietí v potrebnom  
rozsahu a vyhotovenie účelovej mapy v M 1:1 000, v 3.triede presnosti na 300 m širokom páse  
pozdĺž navrhovanej cesty, zakreslenie hraníc katastrálnych území,   
  
**5a**) t.j. požadujete zameranie 150 m na jednu druhu stranu od osi cesty ?   
-zisťovanie, vyhľadanie, zameranie a zakreslenie inžinierskych sietí,  
  
**5b**) t.j. bude postačovať zákres sietí, ktorý doplníme do výkresu - správcovia elektrina, voda, plyn, kanalizácia, siete towercom ?

- digitálne spracovanie polohopisu, výškopisu a popisu po vrstvách Microstation (.dgn) + geodetická nadstavba GEO (referenčné súbory),  
  
**5c**) spracovanie by bolo v inom softwary ako doporučuje predpis, ale bude mať zachované štandardy. Je to možné ?   
-vytýčenie osi cesty v staničeniach po 25 m, v staničeniach po 25 m zameranie priečnych profilov v potrebnej šírke,   
  
**5d**) – t.j. zameranie pozdĺžneho profilu v úseku min 25 m a každých 25 m priečny profil ?   
Použité mapové a geodetické podklady, prípadne letecké fotografie, fotomozaiky  
  
**5e)** požadujete doložiť aj ortomozaiku - napr. rozšírenie 2cm /pix bude postačovať ?

**Odpoveď k otázke č.5a) až 5e)**

**Uvedenie predpisu "Technických podmienok MDPaT SR 019 (03/2006)" navrhujeme zo ZoD vypustiť. Nahradí ho účasť a riadenie zástupcu obstarávateľa pri meraní v teréne.**

**Otázka č.6**

**6a**)Ako je to zo súhlasom pre pozemok p.č. 5398/1 tu je pozemkové spoločenstvo. Z výpisu LV tu prebieha nejaký prevod, o tomto prevode máte vedomosť ? Môže toto ovplyvniť dátumy, ktoré požadujete v VO ? Jedná sa o (Plomba vyznačená na základe V-2136/2020 (Kúpna zmluva)).   
  
**6b)** V prípade ihriska. Aký účel je zamerania, rekonštrukcia, alebo len zameranie pre geometrický plán ?   
  
**6c)** Požadujete inžiniersku činnosť na tú nás následne splnomocníte, alebo dokumenty budeme podávať vo vašom mene ?

**Odpoveď k otázke č.6**

**6a) Plomba znamená, že smrťou, darom, predajom dochádza k zmene majetku a kým je táto zmena na okresnom úrade, tak je to na LV uvedené ako plomba. V tomto prípade sa plomba nachádza pri podielnikovi č.83 Michal Ďurčo, ktorý zomrel pred 8 rokmi a teraz si jeho syn uplatňuje dedičské konanie. Táto, ani ďalšie takéto skutočnosti neovplyvnia súhlas vlastníka pozemku na zameranie cesty z toho dôvodu že pozemkové spoločenstvo má zo zákona právnu subjektivitu a v súlade so stanovami ho navonok zastupuje predseda spoločenstva.**

**6b) Zameranie ihriska bude slúžiť ako poklad pre projektanta pre riešenie infraštruktúry k ceste na Kráľovú hoľu, v prípade ihriska menovite na záchytné parkovisko.**

**6c) Zhotoviteľ bude vykonávať uvedenú inžiniersku činnosť na základe splnomocnenia na konkrétne právne úkony.**

**Otázka č.7**

V prílohe č.6 - Link na mapový poklad k návrhu trasovania, sa nachádza link na podklad k návrhu trasovania. Po kliknutí na odkaz sa však zobrazí iba samotné prostredie ZBGIS s vykresleným polygónom katastrálneho územia obce Šumiac, okres Brezno. Je možné dostať priamo shapefile vrstvu alebo kml vrstvu trasy, ktorá je predmetom zamerania ?

**Odpoveď na otázku č.7**

**Rozsah merania je zrejmý z adresy:** [**https://zbgis.skgeodesy.sk/mkzbgis/c/e4eN5**](https://zbgis.skgeodesy.sk/mkzbgis/c/e4eN5)

**Otázka č.8**

V prílohe č.5 Opis predmetu zákazky, v bode "Spracovanie a dodanie geometrického plánu", v bode 1, odsek a.), uvádza verejný obstarávateľ nasledovné: "V rámci tohto úseku je potrebné merať aj parcelu č. 256 (staré ihrisko) v intraviláne obce Šumiac. " Na tomto úseku sa však podľa ZBGIS portálu nenachádza žiadna parcela č.256. Parcela č. 256 je v intraviláne obce vzdialená od požadovanej trasy najmenej 500 m. Je potrebné túto parcelu zamerať samostatne, keďže sa nenachádza pri meranom úseku ?

**Odpoveď k otázke č.8**

**Zameranie ihriska bude slúžiť ako poklad pre projektanta pre riešenie infraštruktúry k ceste na Kráľovú hoľu, v prípade ihriska menovite na záchytné parkovisko. Jedná sa o parcelu ktorá je v intraviláne obce Šumiac, vzdialená cca 500 m od meranej cesty. Parcelu je potrebné merať samostatne.**

**Otázka č.9**

V prílohe č.5 Opis predmetu zákazky, v bode "Spracovanie a dodanie geometrického plánu", v bode 1, odsek b. uvádza verejný obstarávateľ nasledovné: "Na výjazde z intravilánu obce, v prvej pravotočivej zákrute pri p. č. 5479/20 je potrebné cestu merať až po hranicu parcely číslo 5479/20, tak aby vznikol priestor na strážne stanovište a parkovanie pozdĺž cesty."   
Ktorú hranicu parcely má verejný obstarávateľ na mysli, keďže parcela č. 5479/20 má 4 hranice?

**Odpoveď k otázke č.9**

**Verejný obstarávateľ tým má na mysli hranicu s cestou ktorá je predmetom zamerania.**

**Otázka č.10**

V prílohe č.5 Opis predmetu zákazky, v bode "Spracovanie a dodanie geometrického plánu", v bode 1, odsek d. uvádza verejný obstarávateľ nasledovné: "Je potrebné zamerať pripojenie lesnej cesty „Stoličnô“ – 2. výhybňa." Môže verejný obstarávateľ presne špecifikovať, kde sa nachádza lesná cesta Stoličnô - 2. výhybňa? Môže verejný obstarávateľ presne špecifikovať toto miesto GPS súradnicami ?

**Odpoveď k otázke č.10**

**Uchádzači zrejme postrehli že predmetná cesta je v súčasnosti nezameraná a nezlegalizovaná. Účelom jej zamerania je poskytnúť podklady pre ošetrenie tohto stavu a uvedenie do súladu s legislatívou. Preto lokalita Stoličnô – 2. výhybňa ani ostatné lokality nemajú namerané súradnice. Na presné ohraničenie lokalít v teréne bude slúžiť prítomnosť zástupcu objednávateľa resp. vlastníka pozemku.**

**Otázka č.11**

V prílohe č.5 Opis predmetu zákazky, v bode "Lehota dodania dokumentácie", verejný obstarávateľ uvádza dobu dodania výstupov uvedených v bode 1 a 2 do 40 dní od podpisu ZoD a dobu dodania výstupov uvedených v bode 3 do 31.12.2021. Táto doba dodania je neprimerane krátka s možným vplyvom na výsledok verejného obstarávania. Odo dňa lehoty na predkladanie ponúk, t.j. 9.11.2021 do doby dodania, t.j. 31.12.2021, resp. do 40 dní od podpisu ZoD, je iba 36 pracovných dní. Za tak krátku dobu nie je možné zrealizovať aj zameranie predmetnej trasy, neberúc do úvahy dni nevhodné pre zameranie (dážď, sneženie atď.), aj spracovať geometrické plány a polohopisný a výškopisný plán a už vôbec nie zrealizovať zápis geometrických plánov do katastra nehnuteľností vrátane vyňatia z LP (neberúc do úvahy lehoty Katastra nehnuteľností vyplývajúce z platnej legislatívy) atď. Máme za to, že táto požiadavka porušuje princíp proporcionality, nediskriminácie a rovnakého zaobchádzania. Žiadame preto o adekvátne predĺženie lehoty doby dodania predmetu zákazky.

**Odpoveď k otázke č.11**

**Ako odpoveď k otázke č.1a)**

**Otázka č.12**

Vysvetlenie, koľko priečnych profilov bude verejný obstarávateľ požadovať? napr. každých 100 metrov celého úseku cesty alebo cez každú parcelu 1 priečny profil cesty alebo iné?

**Odpoveď k otázke č.12**

**Počet priečnych profilov nie je stanovený. Poloha meraných profilov a ich vzájomné vzdialenosti musia cestu charakterizovať tak aby to bolo dostatočným podkladom pre projektanta pri projekcii rekonštrukcie cesty. Toto musí zhotoviteľ vyhodnotiť s ohľadom na tektoniku terénu v ktorom je cesta vedená. Radenie meraných profilov je výsledkom erudície zhotoviteľa.**

**Zároveň verejný obstarávateľ zverejňuje v záložke „dokumenty“ novú upravenú a doplnenú**

**Prílohu č.3-Zmluva o dielo.**

S úctou

Ľubica Kapustová

kontaktná osoba verejného obstarávateľa

Banskobystrický samosprávny kraj